แว่วมาว่าทาง Greyhound Café ร้านอาหารสุดโปรดตลอดกาลของเราเพิ่งพร้อมเสิร์ฟเมนูพิเศษเอาใจสาวกเครือ Greyhound ไปสดๆ ร้อนๆ bellyishungry คนนี้จึงไม่รอช้า พุ่งตัวไปที่สาขาที่ใกล้บ้านที่สุด ร้าน “Greyhound Café” สาขา CentralPlaza Pinklao ทันทีที่หัวใจเรียกร้อง!
ร้าน “Greyhound Café” สาขา CentralPlaza Pinklao ตั้งอยู่ที่ชั้น 1 ค่ะ ตรงโซนด้านหน้าห้าง แค่เดินผ่านหน้าร้าน ก็สะดุดตากับการตกแต่งร้านที่มองปราดเดียวก็รู้เลยว่าเป็นร้านในเครือ Greyhound แน่ๆ ทางร้านใช้โทนสีดำขาวในการตกแต่ง แฝงไปด้วยความโมเดิร์นและความเรียบหรูเล็กๆ

จับจองที่นั่งตามชอบแล้ว พี่พนักงานก็มาแนะนำเมนูพิเศษต้อนรับเดือนแห่งความรักในคอนเซปต์ A Taste from the Heart ที่นำวัตถุดิบคุณภาพคัดพิเศษส่งตรงจากประเทศอเมริกา มาปรุงเป็นอาหารรสอร่อยจัดจ้านแบบไทยสไตล์ Greyhound พร้อมเสิร์ฟแล้ว ตั้งแต่ 1 กุมภาพันธ์ -31 มีนาคม 2560 นี้เท่านั้นที่ Greyhound Café ทุกสาขา

และเพื่อลองเมนูใหม่พิเศษของทางร้าน เราได้ save all calories เพื่ออาหารมื้อพิเศษมื้อนี้โดยเฉพาะ! ขอเรียกน้ำย่อยด้วยเมนูทานเล่นอย่าง American Potato Family (200 บาท) ครอบครัวมันฝรั่งสัญชาติอเมริกัน รวมมิตรฟรายส์สามแบบ เสิร์ฟคู่กับซอสต่างสไตล์ถึง 6 แบบให้เลือกทาน! ทั้ง อะโวคาโด, ซีซาร์, สไปซีโทมาโท, ทงคัตสึมาโย, เทาซันด์ไอซ์แลนด์ และน้ำพริกเผาสไตล์ไทยๆ ที่ถูกปากเราสุดๆ ค่ะ

ต่อด้วยจานเบาๆ เหมาะกับสาวเฮลตี้ Apple and Cheddar Salad (180 บาท) ผักร็อกเกตและมินต์ โรยด้วยชีสเชดดาร์เข้มข้นผสมรสหวานนิดเปรี้ยวหน่อยจากแอปเปิลวอชิงตันแกรนนี สมิธ เพิ่มความกรุบกรอบด้วยแฮม prosciutto เสิร์ฟกับน้ำสลัดแอปเปิลไซเดอร์คลุกเคล้ากันออกมาเป็นรสชาติที่สุดจะลงตัว 

หลายคนอาจจะแปลกใจกับเมนูจานต่อไปค่ะ ไม่คิดว่าทาง Greyhound จะเลือกทำเมนูนี้ออกมาได้ดีขนาดนี้ Ka Moo Soi Pai Dee Ma Dee (690 บาท) ขาหมูคลุกเคล้าเครื่องเทศรสชาติเข้มข้นสูตรซอยไปดีมาดี นำไปทอดด้วยเทคนิคสุดพิเศษ ออกมาได้เป็นขาหมูกรอบนอกนุ่มใน เสิร์ฟพร้อมกับมันบดเนียนนุ่มละมุนลิ้นสูตรพิเศษที่สอดไส้ไปด้วยชีสมอสซาเรลลา เมื่อทานกับน้ำจิ้มรสแซ่บแล้วเข้ากันดีอย่างไม่น่าเชื่อแถมไม่รู้สึกถึงความเลี่ยนเลยค่ะ 

ใครอยากทานอาหารจานเดี่ยวง่ายๆ แนะนำเมนูนี้เลยค่ะ Cha Cha Cha Fried Rice (430 บาท) ข้าวผัดฉ่ารสจัดจ้านปรุงมาได้ถูกปากสมกับเป็น Greyhound สุดๆ ไฮไลต์อยู่ที่หอยเชลล์ U.S. ตัวใหญ่คัดไซส์ เสิร์ฟมาพร้อมกับแกงจืดชวนซดให้คล่องคอ 

นอกจากนี้ยังมีเมนูเครื่องดื่มที่อยากให้ทุกคนมาได้ลองชิมด้วยตัวเองจริงๆ ค่ะ Snowy California Milkshake (170 บาท) มิลค์เชคหวานมันนุ่มละมุน เพิ่มความฟินด้วย Chocolate Syrup จาก Hershey’s ด้านบนท้อปด้วยอัลมอนด์สไลซ์และวิปครีม แต่หากไม่ชอบทานเครื่องดื่มครีมมีๆ ขอแนะนำตัวนี้เลยค่ะ Citrus Clan (190 บาท) กรานิตาเกรปฟรุต บลัดออเรนจ์ น้ำส้ม และเลมอน เสิร์ฟคู่กับน้ำส้มสดผสมกับบลัดออเรนจ์ซีรัปและสไปรท์ เปรี้ยวนิดหวานหน่อย เรียกความสดชื่นซาบซ่าได้เป็นอย่างดี 

เมนูพิเศษของร้าน “Greyhound Café” ไม่ได้มีแค่เท่านี้เท่านั้นนะคะ ถ้าเพื่อนๆ อยากรู้ว่าทาง "Greyhound Café" ยังมีเมนูพิเศษชวนฟินอะไรอีกบ้าง และชวนฟินขนาดไหน เชิญชวนกันมาลองชิมกันได้ที่ร้าน “Greyhound Café” ทุกสาขา ตั้งแต่วันที่ 1 กุมภาพันธ์ จนถึง 31 มีนาคม 2560 เลยค่า <3 